ORDONANȚA TRIBUNALULUI FUNCȚIEI PUBLICE
(Camera întâi)
22 mai 2008
Cauza F‑107/07
Constantin Daskalakis
împotriva
Comisiei Comunităților Europene
„Funcție publică – Funcționari – Remunerație – Articolul 7 alineatul (2) din statut – Indemnizație pentru interimat – Inadmisibilitate”
Obiectul: Acțiune formulată în temeiul articolelor 236 CE și 152 EA, prin care domnul Daskalakis solicită anularea deciziei autorității
împuternicite să facă numiri din cadrul Comisiei din 28 iunie 2007, în măsura în care această decizie nu îi acordă, pentru
o durată mai mare de un an, indemnizația prevăzută la articolul 7 alineatul (2) din statut
Decizia: Respinge acțiunea ca inadmisibilă. Fiecare parte suportă propriile cheltuieli de judecată.
Sumarul ordonanței
Procedură – Admisibilitatea actelor de procedură – Apreciere la momentul introducerii actului
(Regulamentul de procedură al Tribunalului de Primă Instanță, art. 114; Regulamentul de procedură al Tribunalului Funcției
Publice, art. 78)
În cazul în care o excepție de inadmisibilitate privește o cerere introductivă depusă la grefa Tribunalului Funcției Publice
înainte de data intrării în vigoare a propriului regulament de procedură, trebuie să se aplice, pe de o parte, normele de
procedură la care se referă articolul 78 din Regulamentul de procedură al Tribunalului Funcției Publice, printre care cele
stabilite la alineatul (3) al aceluiași articol, care conferă Tribunalului competența de a se pronunța prin ordonanță fără
a începe dezbaterile pe fond, și, pe de altă parte, normele privind admisibilitatea cererii introductive, la care face trimitere
articolul 114 din Regulamentul de procedură al Tribunalului de Primă Instanță, aplicabile mutatis mutandis Tribunalului Funcției Publice până la intrarea în vigoare a Regulamentului de procedură al acestuia.
Întrucât termenul pentru formularea unei excepții de inadmisibilitate curge, fie că este vorba despre domeniul de aplicare
al articolului 114 din Regulamentul de procedură al Tribunalului de Primă Instanță, fie despre cel al articolului 78 din Regulamentul
de procedură al Tribunalului Funcției Publice, începând de la notificarea cererii introductive, în cazul în care această notificare
a intervenit anterior intrării în vigoare a Regulamentului de procedură al Tribunalului Funcției Publice, termenul care trebuie
respectat este în mod obligatoriu termenul în vigoare la acea dată și care rezultă din Regulamentul de procedură al Tribunalului
de Primă Instanță. Astfel, conform principiului securității juridice, intrarea în vigoare a Regulamentului de procedură al
Tribunalului Funcției Publice nu poate avea în mod legal ca efect reducerea termenului, care începuse deja să curgă la data
intrării sale în vigoare, pentru formularea unei excepții de inadmisibilitate prin înscris separat.
Data relevantă pentru verificarea respectării acestui termen este cea la care excepția de inadmisibilitate a fost formulată
la Tribunalul Funcției Publice.
(a se vedea punctele 23, 25 și 26)
Trimitere la:
Tribunalul de Primă Instanță: 14 decembrie 1992, Lenz/Comisia, T‑47/92, Rec., p. II‑2523, punctul 34
Tribunalul Funcției Publice: 26 aprilie 2006, Falcione/Comisia, F‑16/05, RecFP, p. I‑A‑1‑3 și II‑A‑1‑7, punctul 84; 14 decembrie
2007, Duyster/Comisia, F‑82/06, nepublicată încă în Repertoriu, punctul 40; 25 ianuarie 2008, Duyster/Comisia, F‑80/06, nepublicată
încă în Repertoriu, punctele 38-43